CELEX: 52015PC0356
Language: da
Date: 2015-07-23
Title: Forslag til RÅDETS AFGØRELSE om fastlæggelse af den holdning, der skal indtages på Den Europæiske Unions vegne i Rådet for Handel med Tjenesteydelser under Verdenshandelsorganisationens (WTO) om godkendelse af andre WTO-medlemmers anmeldte præferencebehandling for så vidt angår andre tjenesteydelser og leverandører af tjenesteydelser fra de mindst udviklede lande end dem, der er beskrevet i artikel XVI i GATS

EUROPA-KOMMISSIONEN
            Bruxelles, den 23.7.2015
            COM(2015) 356 final
            2015/0156(NLE)
            Forslag til
            RÅDETS AFGØRELSE
            om fastlæggelse af den holdning, der skal indtages på Den Europæiske Unions vegne i Rådet for Handel med Tjenesteydelser under Verdenshandelsorganisationens (WTO) om godkendelse af andre WTO-medlemmers anmeldte præferencebehandling for så vidt angår andre tjenesteydelser og leverandører af tjenesteydelser fra de mindst udviklede lande end dem, der er beskrevet i artikel XVI i GATS
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               Begrundelse og formål
            
            
               Forslaget til Rådets afgørelse er det første skridt i gennemførelsen af WTO's fritagelse for så vidt angår tjenesteydelser fra de mindst udviklede lande. Fritagelsen for så vidt angår tjenesteydelser
                  1
                giver WTO-medlemmerne mulighed for at give tjenesteydelser fra de mindst udviklede lande unilateral præferencebehandling, og det forudsætter godkendelse fra Rådet for Handel med Tjenesteydelser ("CTS" - Council for Trade in Services) af den anmeldte præferencebehandling, som indrømmes med hensyn til andre foranstaltninger end dem, der er beskrevet i artikel XVI (markedsadgang) i den almindelige overenskomst om handel og tjenesteydelser ("GATS" - General Agreement on Trade in Services). Forslaget til Rådets afgørelse fastlægger den holdning, som Kommissionen skal indtage på Unionens vegne i CTS. 
            
            
               Forslaget til Rådets afgørelse henviser ikke til nogen præferencebehandling, EU selv vil indrømme de mindst udviklede lande, hvilket ville være det næste skridt mod operationaliseringen af fritagelsen. Den planlagte præferencebehandling, som skal meddeles CTS, og som indrømmes de mindst udviklede lande, er i øjeblikket ved at blive udarbejdet i retning af et udspil, der er blevet til efter konsultationer med medlemsstaterne, og som blev tilkendegivet over for WTO’s medlemmer på et højniveaumøde i CTS den 5. februar 2015. 
            
            
               Overensstemmelse med andre eksisterende politiske bestemmelser på politikområdet og andre EU-politikker
            
            
               På den niende WTO-ministerkonference på Bali tilsluttede den Europæiske Union sig konsensus om at vedtage fritagelse af tjenesteydelser fra de mindst udviklede lande. EU er fast besluttet på, at den forestående tiende WTO-ministerkonference i Nairobi i december 2015 skal blive en succes, og på at der skal gøres konkrete fremskridt i forhandlingerne i Dohaudviklingsrunden og gennemførelsen af Balipakken, inklusive delen om de mindst udviklede lande. Forslaget til Rådets afgørelse er en del af gennemførelsen af Balipakken. 
            
            
               Ved at støtte den økonomiske udvikling af de mindst udviklede lande vil den foreslåede godkendelse af andre WTO-medlemmers anmeldte præferencebehandling bidrage til at nå traktatens målsætning om at EU skal bidrage til en harmonisk udvikling af verdenshandelen og fastlægge og arbejde for fælles politikker som kan fremme bæredygtig udvikling af udviklingslandene
                  2
               . Den foreslåede godkendelse vil også bidrage til at afslutte en del af forhandlingerne om Dohaudviklingsdagsordenen om tjenesteydelser.
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               Retsgrundlag
            
            
               
                  Retsgrundlaget for forslaget til Rådets afgørelse er artikel 91, artikel 100 og artikel 207, stk. 4, første afsnit, sammenholdt med artikel 218, stk. 9, i traktaten om Den Europæiske Unions funktionsmåde (TEUF). 
               
            
            
               Ved artikel 218, stk. 9, i TEUF er det fastsat, at når en retsakt med retsvirkning skal træffes af et organ nedsat ved en international aftale, vedtager Rådet på forslag af Kommissionen og Unionens højtstående repræsentant for udenrigsanliggender og sikkerhedspolitik en afgørelse om, hvilken holdning der skal indtages på Unionens vegne med hensyn til godkendelse af denne retsakt i organet. Godkendelsen af andre WTO-medlemmers anmeldte præferencebehandling falder ind under denne bestemmelse, da afgørelsen træffes af et organ, der er nedsat ved en international aftale (CTS), som påvirker rettigheder og forpligtelser i EU.
            
            
               De påtænkte præferencebehandlinger vedrører forpligtelser i henhold til GATS og vedrører potentielt alle servicesektorer, herunder transport. Derfor hører den foreslåede afgørelse ind under anvendelsesområdet for artikel 91, artikel 100 og artikel 207, stk. 4, første afsnit, i TEUF. 
            
            
               3.VIRKNINGER FOR BUDGETTET
            
            
               
                  Forslaget har ingen virkninger for budgettet.
               
            
            
               4.ANDRE ELEMENTER 
            
            
               Gennemførelsesplaner samt regler om overvågning, evaluering og rapportering
            
            
               
                  Godkendelse af den præferencebehandling, som andre WTO-medlemmer indrømmer de mindst udviklede lande, udløser ikke nogen gennemførelsesprocesser i EU. 
               
            
            
               2015/0156 (NLE)
            
         
         
            
               Forslag til
            
            
               RÅDETS AFGØRELSE
            
            
               om fastlæggelse af den holdning, der skal indtages på Den Europæiske Unions vegne i Rådet for Handel med Tjenesteydelser under Verdenshandelsorganisationens (WTO) om godkendelse af andre WTO-medlemmers anmeldte præferencebehandling for så vidt angår andre tjenesteydelser og leverandører af tjenesteydelser fra de mindst udviklede lande end dem, der er beskrevet i artikel XVI i GATS
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 91, artikel 100 og artikel 207, stk. 4, første afsnit, sammenholdt med artikel 218, stk. 9, 
            
            
               under henvisning til forslag fra Europa-Kommissionen, 
            
            
               ud fra følgende betragtninger:
            
            
               (1)Artikel IX i Marrakeshoverenskomsten om oprettelse af Verdenshandelsorganisationen ("WTO-aftalen") fastsætter procedurerne for indrømmelse af fritagelser vedrørende de multilaterale handelsaftaler i bilag 1A, 1B eller 1C til WTO-aftalen og dens bilag.
            
            
               (2)Der blev anmodet om en fritagelse, der indebærer, at WTO-medlemmer vil få mulighed for at indrømme tjenesteydelser og leverandører af tjenesteydelser fra de mindst udviklede lande præferencebehandling, uden at tilsvarende tjenesteydelser og leverandører af tjenesteydelser fra alle andre WTO-medlemmer indrømmes samme præferencebehandling, ved undtagelsesvis at fravige forpligtelsen i henhold til artikel II, stk. 1, i GATS. Ved en rådsafgørelse af 14. december 2011 (2012/8/EU) vedtog Rådet EU's holdning til støtte for fritagelsen.
            
            
               (3)I punkt 1 og 2 i WTO’s ministerafgørelse af 17. december 2011, der giver WTO's medlemmer mulighed for at give præferencebehandling til tjenesteydelser og leverandører af tjenesteydelser fra de mindst udviklede medlemmer i en periode på 15 år, fastsættes det, at medlemmer, der yder præferencebehandling i henhold til denne fritagelse, skal indgive en anmeldelse til CTS og denne præferencebehandling skal - vedrørende andre foranstaltninger end dem, der er beskrevet i artikel XVI i GATS - godkendes af CTS i overensstemmelse med dets procedurer. 
            
            
               (4)Kravet om CTS' godkendelse af disse foranstaltninger blev gentaget i punkt 1.3 i WTO's ministerafgørelse af 7. december 2013 (WT/MIN(13)/43,WT/L/918). 
            
            
               (5)Godkendelse af andre WTO-medlemmers præferencebehandling af tjenesteydelser og leverandører af tjenesteydelser fra de mindst udviklede lande er i overensstemmelse med Den Europæiske Unions udviklingsmål og bidrager til at afslutte en del af forhandlingerne om Dohaudviklingsdagsordenen om tjenesteydelser. 
            
            
               (6)Det er derfor hensigtsmæssigt at fastlægge den holdning, Unionen skal indtage i CTS, om godkendelse af den præferencebehandling, der indrømmes af WTO-medlemmer vedrørende andre foranstaltninger end dem, der er beskrevet i artikel XVI i GATS —
            
            
               VEDTAGET DENNE AFGØRELSE: 
            
            
               Artikel 1
            
            
               Unionens holdning i Rådet for Handel med Tjenesteydelser under WTO er at støtte godkendelsen af den præferencebehandling, der indrømmes af WTO's medlemmer for tjenesteydelser og leverandører af tjenesteydelser fra de mindst udviklede lande, hvad angår anvendelsen af andre foranstaltninger end dem, der er beskrevet i artikel XVI (markedsadgang) i GATS i overensstemmelse med WTO's ministerafgørelse af 7. december 2013 (WT/L/918). 
            
            
               Holdningen tilkendegives af Europa-Kommissionen.
            
            
               Artikel 2
            
            
               Denne afgørelse træder i kraft på dagen for vedtagelsen.
            
            
               Udfærdiget i Bruxelles, den .
            
         
         
            
               
                     På Rådets vegne
               
               
                     […]
               
               
                     Formand
               
            
         
         
            
                  
                     (1)
                  Fritagelser er tilladelser givet af WTO's Almindelige Råd/WTO-Ministerkonferencen til midlertidigt at fravige visse WTO-forpligtelser, der ellers er gældende.
               
               
                  
                     (2)
                  Artikel 205 og 206 i TEUF og artikel 21 i TEU.